KIRJALLINEN KYSYMYS E-3416/01 esittäjä(t): Konstantinos Hatzidakis (PPE-DE) komissiolle. Kreikan sitrushedelmien tuottajille suunnattujen tukien hallinnointi ja maksaminen.



Virallinen lehti nro 160 E , 04/07/2002 s. 0108 - 0109



KIRJALLINEN KYSYMYS E-3416/01 esittäjä(t): Konstantinos Hatzidakis (PPE-DE) komissiolle (21. joulukuuta 2001) Aihe: Kreikan sitrushedelmien tuottajille suunnattujen tukien hallinnointi ja maksaminen Tilintarkastustuomioistuin on varainhoitovuoden 2000 vuosikertomuksensa kohdissa 2.36, 2.37, 2.40, 2.41, 2.42, 2.49, 2.164, 2.165, 2.173 ja 2.174 kertonut havainneensa hallintovirheitä, heikkouksia valvontajärjestelmissä, valvontajärjestelmien tehottomuutta, hintojen ja palkkioiden määrittämisjärjestelmän puutteellisuuden jne. 1. Mikä on todellinen ongelma sitrushedelmien tuottajien tukien hallinnossa ja maksamisessa Kreikassa? 2. Ovatko tuottajien tuet tästä syystä alentuneet, mitä suuruusluokkaa tämä tulonmenetys on ja kuka on siitä vastuussa? 3. Mihin toimiin komissio on ryhtynyt tai aikoo ryhtyä, jotta järjestelmä saataisiin avoimemmaksi ja enemmän tuottajia hyödyttäväksi? Franz Fischlerin komission puolesta antama vastaus (30. tammikuuta 2002) Kreikkalaisille sitrushedelmien tuottajille suunnattujen tukien hallinnointiin ja maksamiseen liittyy monenlaisia hankalia ongelmia. Tärkeimmät ongelmat ovat seuraavat: - Kreikan viranomaisten suorittamat hallinnolliset ja paikalla tehtävät tarkastukset ovat puutteellisia. - Sitrushedelmien tuottajaorganisaatioilla ei ole aina tarvittavia tietoja, jotta ne voisivat suorittaa tehokkaita tarkastuksia jäsenistönsä piirissä. Myöskään Kreikan viranomaiset eivät pysty tarkastamaan organisaatioita ja niiden jäsenkuntaa näiden tietojen avulla. - Kreikka on aiemmin kansallisen lain perusteella vähentänyt tuottajaorganisaatioille maksettavia tukia kolmella prosentilla Kreikan maatalousvakuutusärjestelmän (ELGA) hyväksi. Kreikka vakuuttaa luopuneensa tästä käytännöstä vuonna 2001. Sitrushedelmien tuottajien tulot saattavat vähentyä, jos ELGA-järjestelmään maksettavat osuudet ovat suurempia kuin kyseisille tuottajille maksettavat korvaukset. Jos lisäksi tuottajaorganisaatio laiminlyö sääntömääräiset velvoitteensa, organisaatiolle ja sen jäsenistölle myönnettävät tietyt tuet saatetaan evätä. Jäsenvaltioiden suorittamiin tarkastuksiin liittyvien puutteiden vuoksi tuensaajille saatetaan sitä vastoin maksaa aiheettomia korvauksia. Sitrushedelmien tuottajien tulonlähteitä ovat - myynti tuoretavaramarkkinoilla - myynti jalostusteollisuuden markkinoilla. Tuottajien tulot ovat siis peräisin kyseisten markkinoiden kokonaismyynnistä ja niitä olisi verrattava tuotantokustannuksiin. Jalostukseen myydyn tuotannon osuus on yhteisön tasolla ainoastaan 2030 prosenttia, joten tuoretavaramarkkinoiden myynti on siis tuottajien tärkein tulonlähde. Viime markkinointivuosina jalostustukia on jouduttu pienentämään yhteisön kynnysarvojen ylittymisen vuoksi. Komissio toimi siis sille asetettujen velvoitteiden mukaisesti. Neuvosto hyväksyi 4. joulukuuta 2000 komission ehdotuksesta asetuksen (EY) N:o 2699/2000(1) (hedelmä- ja vihannesalan yhteisestä markkinajärjestelystä annetun asetuksen (EY) N:o 2200/96, hedelmä- ja vihannesjalostealan yhteisestä markkinajärjestelystä annetun asetuksen (EY) N:o 2201/96 ja tiettyjen sitrushedelmien tuottajien tukijärjestelmästä annetun asetuksen (EY) N:o 2202/96 muuttamisesta). Tällä asetuksella korotettiin sitrushedelmien jalostuskynnystä. Esimerkiksi appelsiinien osalta korotus oli 26,2 prosenttia. Yhteisön kynnys jaettiin jäsenvaltioittain, jotta kunkin jäsenvaltion tuottajat saataisiin vastuuseen kynnysten ylittymisestä. Kynnysten korottamisen vuoksi appelsiinin jalostustukeen ei sovellettu seuraamuksia markkinointivuonna 2001/2002. (1) EYVL L 311, 12.12.2000.